Verstandelik gestremde vrou gooi pasgebore baba in puttoiletArgieffoto Foto: HeikeIr, Pixabay Die polisie in Limpopo het sy kommer uitgespreek oor die hoeveelheid pasgebore babas wat in dié provinsie in puttoilette gegooi word. Lt.kol. Moathshe Ngoepe, woordvoerder van die polisie, het gesê dit kom ná die jongste voorval waarin ŉ 32-jarige verstandelik gestremde vrou in Ga-Mahwai in hegtenis geneem is nadat sy haar pasgebore babaseun in ŉ puttoilet gegooi het. “Die ouma van die baba was op 14 November beangs om die gille van die baba in die toilet te hoor en het onmiddellik die polisie en nooddienste in kennis gestel. Die baba is uit die toilet gered, maar is dood by die hospitaal,” het Ngoepe gesê. Die verdagte het in die Matlatla- rondgaande hof verskyn op aanklag van moord, maar is vrygelaat op ŉ waarskuwing en die saak is uitgestel tot 18 Desember vir verdere polisie ondersoek. Nóg ŉ vrou is in die Ga-Rifiri-nedersetting in hegtenis geneem nadat sy ook haar pasgebore babaseun in ŉ toilet gegooi het. “Die polisie is in kennis gestel en kon die baba wat tans in die hospitaal aansterk betyds red,” het Ngoepe gesê. Die verdagte sal volgens hom binnekort in die Magatle- rondgaande hof verskyn op aanklag van moord. Die polisie het albei gevalle ten sterkte veroordeel.